Zakkurin steela.
**Zakkurin steela** on Aleppon lounaispuolelta Tell Afisin rauniokummulta löydetty piirtokirjoitusta sisältävä steela. Steela on pystytetty todennäköisesti 700-luvun alussa eaa. ja sen piirtokirjoitus kertoo Hamatin ja Luasin kuningas Zakkuria vastaan nousseesta aramealais- ja anatolialaiskuninkaiden liitosta. Zakkurin steela on yksi harvoista tunnetuista arameankielisistä teksteistä, jotka dokumentoivat kaikkialla muinaisessa Lähi-idässä tunnettua profetiailmiötä. Steela on nykyisin Louvren kokoelmissa Pariisisa.

Steela
------

Zakkurin steela löytyi vuonna 1903 Aleppon lounaispuolella sijaitsevan Tell Afis -nimisen rauniokummun kaivauksissa. Nykyään Pariisin Louvressa säilytettävästä steelasta on säilynyt 103 cm korkea ja 62 cm leveä alaosa, joka sisältää osan siihen kaiverretusta arameankielisestä piirtokirjoituksesta. Yläosa, joka on esittänyt jalustalla seisovaa hahmoa, mahdollisesti Zakkuria itseään, ei ole säilynyt.

Aramealainen Zakkur oli Hamatin ja Luasin kuningas, joka tunnetaan myös nuolenpääteksteistä Assyrian kuninkaan Adad-nirari III:n (810–783 eaa.) vastustajana. Hamat sijaitsee Orontesjoen varrella Damaskoksen ja Aleppon puolivälissä; samalla paikalla on nykyisin Haman kaupunki. Luas, joka tunnetaan myös nimellä Nuhasse, sijaitsi Alepposta lounaaseen. Hadrak (arameaksi Ḥazrak), joka mainitaan myös Raamatussa yhdessä Damaskoksen ja Hamatin kanssa (Sak. 9:1), puolestaan yhdistetään yleensä steelan löytöpaikkaan Tell Afisiin.

Steela on todennäköisesti pystytetty 700-luvun eaa. alussa. Se on omistettu Iluwer-jumalalle, joka tunnetaan syyrialaisissa lähteissä säänjumalana ja joka mahdollisesti oli löytöpaikkansa Tell Afisin/Hadrakin suojelija. Teksti kertoo Zakkuria vastaan nousseesta aramealais- ja anatolialaiskuninkaiden koalitiosta, jota johti Damaskoksen kuningas Bar-Hadad. Steelan mukaan Zakkur onnistui jumalansa Baalsamainin avulla säilyttämään valtansa Hamatissa, Luasissa ja Hadrakissa. Mahdollista on, että hän sai apua myös Adad-nirari III:lta, joka vuonna 796 eaa. alisti Bar-Hadadin vasallikseen.

Zakkurin steela on yksi harvoista tunnetuista arameankielisistä teksteistä, jotka dokumentoivat kaikkialla muinaisessa Lähi-idässä tunnettua profetiailmiötä. Zakkur kertoo Baalsamainin vakuuttaneen hänelle tukeaan "profeettojen ja näkijöiden kautta", ja steelan siteeraama profetia alkaa niin Assyriasta kuin Raamatustakin tutulla profeetallisella fraasilla "Älä pelkää."

Piirtokirjoituksen teksti
-------------------------

**Steelan etupuoli**

[Pa]tsas, jonka Zakkur, [Ha]matin ja Luasin kuningas, pystytti [jumalalleen] Iluwerille.
[M]inä olen Zakkur, Hama[tin] ja Luasin kuningas. Olin mitätön mies, mutta Baalsamain a[utto]i minua ja seisoi rinnallani. Baalsama[in] teki minusta [Ha]drakin kuninkaan.
Bar-Hadad, Hasaelin poika, Aramin kuningas, teki minua vastaan liiton, johon liittyi seit[semän]toista kuningasta: Bar-Hadad joukkoineen, Bar-Gusi joukkoineen, Kuen [kuningas] joukkoineen, Amukin kuningas joukkoineen, Gurg[umin] kuningas [joukkoi]neen, Samalin kuningas jo[ukkoin]een, Melidin kuningas [jou]kk[oineen, … kuningas joukkoineen, … kuningas jouk]koin[een]—(kaikkiaan) seitsem[äntoista h]eitä oli joukkoineen, ja kaikki nämä kuninkaat ryhtyivät piirittämään Hadra[kia]. He rakensivat piiritysvallin, joka oli Hadrakin muuria korkeampi ja kaivoivat vallihaudan, joka oli [sen] vallihautaa syvempi.
Silloin minä kohotin käteni Baalsamainin puoleen ja Baalsamain vastasi minulle. Baalsamain [puhui] minulle profeettojen ja näkijöiden kautta [ja] Baalsamain [sanoi]: "Älä pelkää! Minä olen tehnyt [sinusta] kuninkaan, [minä sei]son rinnallasi, ja minä pelastan sinut kaikilta [näiltä kuninkailta, jotka] piirittävät sinua!" Sitten Baalsamain sanoi minulle: […] kaikki nämä kuninkaat, jotka piirit[tävät sinua …] ja tämä piiritysvalli, joka […]

**Steelan vasen sivu**

[…] Hadrak […] sotavaunuille ja ratsuväelle […] kuningas heidän keskellään. Mi[nä raken]sin Hadrakin ja liitin [siihen] koko […]n alueen […] ja vakiinnutin kuninkuu[teni …ja rakensin] nämä linnoitukset koko maa[hani. Ra]kensin jumalien temppelit ko[ko maaha]ni ja rakensin […] Afisin ja […] temppelin […] Pystytin [Iluwerin] eteen tämän steelan ja kir[joitin sii]hen saavutukseni. […] Jos joku pyyhkii Zakkurin, Hama[tin ja Lu]asin kuninkaan [saavutukset] tästä steelasta; jos jo[ku si]irtää tämän steelan Illuwerin [ede]stä ja poistaa sen [paik]altaan; jos joku lähettää [… …Baa]lsamain, Ilu[wer, …], Samas ja Sahar, […] ja taivaan juma[lat ja] maan [juma]lat ja Baal […]

**Steelan oikea sivu**

[…] Zakkurin nimi ja […] nimi […]

Vasemman sivun noin 30 ja oikean sivun toiset noin 30 riviä tekstiä ovat tuhoutuneet. Etupuolen "profeetoiksi ja näkijöiksi" käännetyt monikkomuotoiset arameankieliset sanat ovat *ḥzyn*, joka vastaa heprean sanaa *ḥ̣ōzê* "näkijä", ja *‘ddn* joka on sukua Raamatussa mainitun näkijä Iddon (2. Aik. 9:29; 12:15; 13:22) nimelle. Vasemman sivun "saavutukseni" on kirjaimellisesti "kätteni teot".

Lähteet
-------

1. 1 2 3 4 5 6 7 8  Pakkala, Juha (toim.): *Tekstejä rautakauden Levantista*, s. 164-167. julkaistu lisenssillä Creative Commons (CC BY 4.0). Suomen Eksegeettinen Seura, 2014. ISBN 978-951-9217-62-8. Helsingin yliopiston kirjasto (pdf).